গারাংগিয়া ইসলামিয়া কামিল মাদ্রাসা

গারাংগিয়া ইসলামিয়া  কামিল মাদ্রাসা বাংলাদেশের চট্টগ্রাম জেলার সাতকানিয়া উপজেলার একটি উল্লেখযোগ্য আলিয়া মাদ্রাসা। মাদ্রাসাটি ১৯২০ সালে দরবারে আলিয়া গারাংগিয়ার কর্ণধার বড় হুজুর নামে পরিচিত শাহ মাওলানা আব্দুল মজিদের অক্লান্ত পরিশ্রম ও ত্যাগের মাধ্যমে প্রতিষ্ঠা করেন।  মাদ্রাসাটির কামিল স্তর ইসলামি আরবি বিশ্ববিদ্যালয়ের অধিভুক্ত রয়েছে এবং দাখিল ও আলিম স্তর বাংলাদেশ মাদ্রাসা শিক্ষাবোর্ডের অধীনে রয়েছে। মাদ্রাসাটির ফাজিল স্তর সর্বপ্রথম ২০০৬ সালে কুষ্টিয়া ইসলামী বিশ্ববিদ্যালয়ের অধিভুক্তি লাভ করে এরপরে ২০১৬ সালে মাদ্রাসাটি পুনরায় ইসলামি আরবি বিশ্ববিদ্যালয়ের অধিভুক্তিতে স্থানান্তর করা হয়। এই মাদ্রাসার ইআইআইএন নাম্বার হলো ১০৫০৩৫ এবং এমপিও নাম্বার হলো ২২০১৯২৪০১। মাদ্রাসাটিতে ইসলামি শিক্ষার সমন্বয়ে পাঠদান করা হয়। মাদ্রাসার বর্তমান অধ্যক্ষের নাম মাওলানা নুরুল আজিম।

ঐতিহ্যবাহী গারাংগিয়া সভা

গারাংগিয়া বার্ষিক সভা বাংলাদেশের চট্টগ্রাম অঞ্চলের গারাংগিয়ায় অনুষ্ঠিত একটি তিন দিনব্যাপী ধর্মীয় সমাবেশ। এটি স্থানীয়ভাবে দীর্ঘদিনের একটি ঐতিহ্য হিসেবে প্রতিষ্ঠিত। প্রতিবছর বিভিন্ন এলাকা থেকে মানুষ এই সভায় অংশগ্রহণ করে ধর্মীয় আলোচনাসহ অন্যান্য আয়োজন উপভোগ করে।

গারাংগিয়া মাদরাসা প্রতিষ্ঠা করেন হযরত শাহ আব্দুল মজিদ ১৯২০ সালে। পরবর্তীতে ছোট হুজুর কেবলার তত্ত্বাবধানে প্রতিষ্ঠানটি গারাংগিয়া ইসলামিয়া কামিল মাদ্রাসা নামে পরিচিতি পায়। মাদরাসা প্রতিষ্ঠাতাদের স্মরণ এবং বার্ষিক ধর্মীয় কার্যক্রমকে কেন্দ্র করে এই সভার আয়োজন গড়ে ওঠে। সভায় অংশগ্রহণকারীরা বিভিন্ন খাদ্যসামগ্রী ও অর্থ প্রদান করে আয়োজনকে সহযোগিতা করে। অতিথি আপ্যায়নের জন্য মাদরাসার দক্ষিণ পাশে অস্থায়ী রান্নাঘর স্থাপন করা হয়, যেখানে কয়েক দিন ধরে বড় ডেগে খাবার প্রস্তুত করা হয়। অংশগ্রহণকারীরা নির্ধারিত সারিতে তবরুক গ্রহণ করে।

সভা উপলক্ষে স্থানীয় এলাকায় অস্থায়ী দোকান ও বিনোদনের আয়োজনসহ একটি মেলা বসে। এখানে শিশু ও প্রাপ্তবয়স্কদের জন্য বিভিন্ন খেলা, দোকানপাট এবং বিনোদনমূলক ব্যবস্থা থাকে। অনেক পরিবার এই সময় আত্মীয়-স্বজনকে আতিথ্য প্রদান করে, যা স্থানীয়ভাবে একটি চলমান প্রথা হিসেবে পরিচিত। এই সভা নিয়ে ঐতিহাসিক ও সাংস্কৃতিক প্রেক্ষাপট বিশ্লেষণ করে একটি প্রতিবেদন তৈরি করেছেন কবি তানভীর সিকদার, যা ১০৬ বছর ধরে চলমান ঐতিহ্যবাহী গারাংগিয়া সভা শিরোনামে অনলাইনে প্রকাশিত হয়েছে। সভার শেষ দিনে জুমার নামাজের জন্য বিপুল সংখ্যক মুসল্লির সমাগম ঘটে। পরদিন ভোরে আখেরি মোনাজাতের মধ্য দিয়ে অনুষ্ঠান শেষ হয়, যেখানে অংশগ্রহণকারীরা সম্মিলিত প্রার্থনায় অংশ নেয়।

আরও দেখুন
দুলা মিঞা সওদাগর, গারাংগিয়ার পীরের মুরীদ
দরবারে আলিয়া গারাংগিয়া

 তথ্যসূত্র 

বিষয়শ্রেণী:বাংলাদেশের কামিল মাদ্রাসা
বিষয়শ্রেণী:সাতকানিয়া উপজেলার শিক্ষাপ্রতিষ্ঠান
বিষয়শ্রেণী:চট্টগ্রাম জেলার আলিয়া মাদ্রাসা
বিষয়শ্রেণী:১৯২০-এ প্রতিষ্ঠিত শিক্ষাপ্রতিষ্ঠান